ЗэгурыIуэныгъэм кърикIуэхэр
КъБРм Узыншагъэр хъумэнымкIэ и министерствэмрэ Евдокимовым и цIэр зэрихьэу Москва дэт медикостоматологие къэрал университетымрэ дяпэкIэ зэрызэдэлэжьэнум теухуа зэгурыIуэныгъэм Iэ щIадзащ. Абы ипкъ иткIэ, мэлыжьыхьым и 22 23хэм Налшык щекIуэкIынущ «Университетская клиника» медицинэ щIэныгъэпрактикэ конференц.
Iуэхум и къызэгъэпэщакIуэщ УФмрэ КъБРмрэ Узыншагъэр хъумэнымкIэ я министерствэхэр, Москва къалэ дэтхэу Евдокимовым и цIэр зезыхьэ медикостоматологие къэрал университетыр, клиникэ медицинэ центрыр, КъэбэрдейБалъкъэр къэрал университетыр.
МахуитIкIэ екIуэкIыну зэхыхьэм стоматологиемкIэ, нейрохирургиемкIэ, неврологиемкIэ, гинекологиемкIэ, гастроэнтерологиемкIэ, хирургиемкIэ, вертебрологиемкIэ, кардиологиемкIэ, педиатриемкIэ, травматологиемкIэ, реанимацэмкIэ, оториноларингологиемкIэ, урологиемкIэ лекцэхэм къеджэнущ я унэтIыныгъэмкIэ IэщIагъэлI пажэхэу къалъытэ урысей профессор 16. Конференцым хэту операцэхэр ирагъэкIуэкIынущ, консилиум зэхашэнущ.
КъБРм Узыншагъэр хъумэнымкIэ и министерствэмрэ Евдокимовым и цIэр зэрихьэу Москва дэт медикостоматологие къэрал университетымрэ зэраухылIа зэгурыIуэныгъэм хэту республикэм и медицинэ IуэхущIапIэхэм я IэщIагъэлIхэм я Iэзагъэм хагъэхъуэнущ. Зэман гъунэгъум къриубыдэу ахэр а еджапIэм кIуэнурэ я щIэныгъэм щыхагъэхъуэнущ.
«Университетская клиника» конференцыр ди зэгурыIуэныгъэм кърикIуа япэ зэIущIэщ икIи республикэм узыншагъэр хъумэнымкIэ и IэнатIэм медицинэ щIэныгъэ къыщызэгъэпэщыныр мы илъэсым и Iуэхугъуэ нэхъыщхьэщ. КъэбэрдейБалъкъэрыр иужьрей илъэситIым хъуащ медицинэ щIэныгъэм и центр. Ди деж щыIащ Урысейм и мызакъуэу, хамэ къэралхэми фIыуэ къыщацIыху щIэныгъэлIхэр. Абы IэщIагъэлIхэр лэжьыгъэ IуэхукIэ зэрызэпищIэм, я Iэзагъэм зэрыхигъахъуэм къищынэмыщIауэ, КъэбэрдейБалъкъэрым и щIыхьри къеIэт, дохутыр IэщIагъэми и пщIэр хегъахъуэ, жиIащ КъБРм и Правительствэм и УнафэщIым и къуэдзэ узыншагъэр хъумэнымкIэ министр Шэт Ирмэ.
КъБРм Узыншагъэр хъумэнымкIэ и министерствэм и пресс-IуэхущIапIэ.
